Screenshot: YouTube

MEĐUNARODNA ekipa trilogije Winnetou predstavila je na konferenciji za medije u zagrebačkom kinu Europa planove i detalje vezane uz snimanje koje će početi u kolovozu na različitim lokacijama u Hrvatskoj.

Predstavljanje projekta i razgovor s glavnim akterima zajednički su organizirali Hrvatski audiovizualni centar, Alex Produkcija i Rat Pack produkcija iz Njemačke. Producenti su istaknuli kako planiraju snimiti tri nastavka priče o indijanskom poglavici iz plemena Apača kojeg je u svojim romanima stvorio njemački književnik Karl May. Svaki će film trajati 90 minuta, a bazirat će se na prva tri originalna nastavka filma. Režiju za sva tri nastavka (Winnetou i njegov stari prijatelj Shatterhand, Winnetou i Blago srebrnog jezera te Smrt Winnetoua) potpisuje Philipp Stölzl, glavni scenarist je Jan Berger, a producent Christian Becker. Početak distribucije očekuje se 2016. godine, a na filmu će raditi čak 70 posto filmskih djelatnika iz Hrvatske, oko 40 glumaca i čak 5000 statista.



"Zahvaljujući sjajnoj suradnji s HAVC-om izuzetno smo ponosni što se vraćamo snimati u Hrvatsku i što možemo reći da je nakon skoro 50 godina novi Winnetou opet tu. Krajolici su prekrasni, lokalna ekipa s kojom surađujemo je odlična, a i ljudi u Hrvatskoj izuzetno su prijateljski raspoloženi. Svi su nas toplo dočekali i na taj nam način iskazali najbolju moguću dobrodošlicu. Već nas sad veseli bliska suradnja s mještanima, tvrtkama i lokalnom upravom", izjavio je Christian Becker, producent filma.



Dijelovi trilogije snimat će se na originalnim lokacijama serijala o Winnetouu iz 1960-ih godina, u Lici, Gorskom kotaru, Velebitu i Istri (Otrić, Veliko Rujno, Vranja).

Tekst se nastavlja ispod oglasa

"Od Grobnika pa do Trogira, snimljeno je stotine filmova ali kad lokalnim ljudima kažete filmsko snimanje, njima je prva riječ, beziznimno – Winnetou. Jedan jedini – to je jedva objašnjivo. Između stanovništva jadranskog zaleđa i Apaškog vojvode postoji neka tajna veza, kao što postoji romantično sjećanje na prvu mega-produkciju koja je došla 15 godina nakon rata i zaboravljenu vlašku pustinju pretvorila u centar svijeta. Na ove filmove nisu zaboravili njemački turisti koji pedeset godina nakon snimanja hodočaste Paklenicom, Jasenicama, Tulovim gredama. Kad se Legenda vrati, vratit će se i čitava luckasta igra u kojoj će iza gore Dalmatinci biti kvalificirani indijanci, a neki novi njemački turisti, tisuće njih – novi putopisci i vlaški avanturisti", zaključio je Hrvoje Hribar, ravnatelj Hrvatskog audiovizualnog centra.

Prvi film o avanturama Winnetoua snimljen je davne 1962. godine. Nakon toga snimljeno ih je još devet, a snimili su ih zapadnonjemački filmaši u koprodukciji s hrvatskom filmskom kućom Jadran filmom i to na lokacijama Nacionalnih parkova Paklenica, Plitvička jezera i Krka, na Velebitu, u kanjonu Zrmanje i Vrlika i drugdje. Winnetouov povratak (Winnetous Rückkehr), s Pierreom Briceom, glavnim glumcem u serijalu o Winnetouu 1960-ih, snimljen je 1998. godine, a trilogija koja se snima u Hrvatskoj u kina stiže iduće godine.